Strigător la cer: Guvernul vrea să crească vârsta legală la care e obligatoriu ca micuții să creadă în Moș Crăciun

Vești proaste pentru copiii care vor să afle adevărul. Guvernul Dăncilă a anunțat că ar putea majora vârsta legală până la care copiii sunt obligați să creadă în Moș Crăciun. Măsura ar fi una cu dedicație, avându-l ca beneficiar pe ministrul Dănuț Andrușcă, singurul membru al cabinetului care crede că un bătrân darnic și bun îi pune în fiecare an sub brad cărți de colorat, dulciuri și elicoptere de jucărie.

”E vorba aici de bani, mulți bani”, crede analistul politic Cristinel Cantacuzino. “Se știe că domnul Andrușcă cheltuiește enorm ca să se izoleze de copiii care continuă să-i spună că nu există Moș Crăciun. Dacă se dă Ordonanța, toți copiii de 13 ani cu care el se joacă vor fi obligați să creadă la rândul lor în Moș Crăciun, în caz contrar urmând să suporte rigorile legii și să aibă interzis la tabletă și laptop toată săptămâna.

Cristinel Cantacuzino mai spune și că Liviu Dragnea își pregătește o ieșire din scenă pe post de Moș Crăciun. “De când e în funcție, i-a albit de tot mustața. Urmează să-și lase și barbă și pe urmă, gata, e leit Moșul. Îi mai trebuie doar un parpalac roșu, o căciulă și o sanie fără ITP, cu care să plece în Laponia. Se știe de mult că asta urmărește. Ideea i-a venit atunci când Codrin Ștefănescu i-a spus că n-avem acord de extrădare cu Laponia, pentru că s-a uitat el pe o listă de țări cu care avem acord de extrădare și Laponia nu era printre ele.”